A szavannák állatvilága

A fás és a füves szavannák állatvilága rendkívül gazdag. Az erdős szavannák esőerdőkkel határos részén él a közönséges csimpánz. Genetikai vizsgálatok szerint az emberszabású majmok közül a csimpánz áll legközelebb az emberhez. Tenyere, talpa csupasz, ujjai végén köröm van. Nincs hosszú farka. A nappalt a földön tölti, de éjjelre a fákon készít fészket magának. Mindenevő. Szervezett hordákban él. Az esős évszak bőséges csapadéka dús füvű legelőket biztosít. Afrika füves szavannáin különböző antilopok élnek. Szarvformájuk alapján könnyen meg lehet őket különböztetni.

Elmaradhatatlanok a kis csoportokban élő, hosszú nyakú zsiráfok és a félelmetes kafferbivalyok hatalmas csordái. Valamennyien a párosujjú patások közé tartozó kérődzők. Páratlanujjú patások is vannak a szavannalakók között: a zebrák, valamint a keskenyszájú és a szélesszájú orrszarvú. Itt él a legnagyobb testű szárazföldi emlős, az afrikai elefánt is.

Elsősorban az antilopokra és a zebrákra vadásznak a szavanna nagyragadozói, az oroszlán és a gepárd. A madarak közül a talajon táplálkozik a strucc és a különböző gyöngytyúkok. A fák lombkoronájában sokféle madár talál otthonra, ott fészkelnek például a szövőmadarak és a különböző papagájok. A nagyragadozók zsákmánymaradványainak eltakarításában fontos szerepet töltenek be a sakálok, a hiénák és a keselyűk.

Ausztrália szavannáinak nagy testű erszényesei a vörös és a szürke óriáskenguru. Legismertebb kalitkamadaraink, a hullámos papagájok és a nimfapapagájok is Ausztrália szavannáin őshonosak.

A szavannák jövője

Ma már a szavannákon hatalmas szarvasmarhacsordákat is legeltetnek. A dúsabb legelők nyerése céljából a pásztorok felgyújtják a száraz füvet. A mesterségesen kiváltott perzselések kezdetben valóban dús legelőterületet jelenthetnek, de ha túl gyakran okoznak tüzet, a gyepképző növények föld alatti hajtásai kimerülnek, elpusztulnak, ezért a legelők gyorsan leromlanak. Az újra nem képződő gyepek helyén a száraz időszakban a szél elhordja a talajt, ezért a növényzet nem tud újraképződni. A hajdani dús füvű legelő helyén sivatag marad vissza. Jó példa erre a Száhel-öv.

**Forrás:** Oktatási Hivatal NAT2020 Biológia tankönyv 105. oldal Tananyagfejlesztő: dr. Szerényi Gábor Oktatási Hivatal, 2022 <https://www.tankonyvkatalogus.hu/pdf/OH-BIO78TB__teljes.pdf> Letöltés ideje: 2022.10.12.

**Feladat:**

A címek legyen középre zártak. Betűformátumai: Verdana, 20 pontos, félkövér, aláhúzott. A térköz utána legyen 24 pontos.

A cím utáni bekezdések legyenek sorkizártak, első soruk 1 cm-re behúzva, a bekezdések jobboldali behúzása 15 cm-nél legyen.

A cím utáni minden páratlan bekezdés betűformátuma: Arial 12 pontos. A bekezdés legyen másfeles sorközű, utána 12 pont sortávolsággal.

A cím utáni minden páros bekezdés betűformátuma: Bookman Old Style, 14 pontos félkövér és sötétkék színű. Szimpla sorközzel, a bekezdés után 12 pont térközzel.

Helyezd el a képeket a szövegben, úgy hogy ízléses legyen. Elrendezésük legyen négyzetes. Ne feledkezz el a forrás feltüntetéséről!

Másolj le a könyvedből címmel együtt 6-8 sort és formázd meg!

(Cím, középre igazítva, betűtípus, betűméret, bekezdés formázása.)